Kasanachilikni tashkil etgan tadbirkorlarga subsidiya beriladi

“Kasanachilikni rivojlantirish asosida aholi bandligini ta’minlashga doir qo‘shimcha chora-tadbirlar to‘g‘risida”gi prezident qarori qabul qilindi.
2022 yil 1 iyuldan kasanachilikni fuqarolik-huquqiy shartnomalar, shu jumladan pudrat shartnomasi asosida tashkil etishga ruxsat etiladi. 2022 yil 1 iyuldan 2025 yil 1 yanvargacha:
Tadbirkorlik faoliyatini qo‘llab-quvvatlash davlat jamg‘armasi tomonidan kasanachilar soni kamida 10 nafar bo‘lgan tadbirkorlarga kredit summasining 75 foizi miqdorigacha kafillik beriladi. 
2022 yil 1 iyuldan 2025 yil 1 yanvargacha “Temir daftar”, “Ayollar daftari”, “Yoshlar daftari”ga kiritilgan yoki “Ijtimoiy himoya yagona reyestri”da bo‘lgan va kasanachilik bilan shug‘ullanayotgan fuqarolarga asbob-uskunalar xarid qilib berish xarajatlarining 50 foizgacha bo‘lgan qismi, biroq bazaviy hisoblash miqdorining 10 baravarigacha (2 mln 700 ming so‘mgacha) miqdorida subsidiya ajratiladi. 
“Yagona milliy mehnat tizimi” idoralararo dasturiy-apparat kompleksi tarkibida mavsumiy va kasanachilik ishlari portali ishga tushiriladi.
Bundan oldin kasanachilar bilan ishlaydigan tadbirkorlarga 500 mlrd so‘m yo‘naltirilishi xabar qilingandi.